CELEX: 
Language: lv
Date: 2021-12-13 00:00:00
Title: KOMISIJAS DELEĢĒTĀ REGULA (ES) /.. ar ko Deleģēto regulu (ES) 2017/40 groza attiecībā uz papildu izglītojošiem pasākumiem un atbalsta pieteikumu iesniedzēju izraudzīšanos un apstiprināšanu

PASKAIDROJUMA RAKSTS
            
            
               1.DELEĢĒTĀ AKTA KONTEKSTS
            
            
               Šis deleģētais akts precizē:
            
            
               ·nosacījumus attiecībā uz papildu izglītojošiem pasākumiem, kas jāparedz, lai atbalstītu skolu apgādi ar augļiem, dārzeņiem un pienu saskaņā ar ES skolu apgādes programmu, kas izklāstīta Eiropas Parlamenta un Padomes Regulā (ES) Nr. 1308/2013. Līdzšinējā pieredze, tai skaitā Komisijas revīzijās gūtā pieredze, liecina, ka dažos gadījumos izglītības iestādes pieņem lēmumu par to, vai īstenot minētos pasākumus. Tas neatbilst ES skolu apgādes programmas koncepcijai, kas neparedz tikai produktu izplatīšanu; 
            
            
               ·atbalsta pieteikuma iesniedzēju atlases nosacījumus attiecībā uz publiskā iepirkuma noteikumiem. Līdzšinējā pieredze, tai skaitā Komisijas revīzijās gūtā pieredze, liecina par grūtībām izpildīt publiskā iepirkuma noteikumus, kas varētu būt piemērojami atbalsta pieteikuma iesniedzēju atlasei. Lai gan publiskā iepirkuma noteikumus piemēro bez tiešas atsauces uz tiem, deleģētajā aktā par tiem tiek vēlreiz atgādināts;
            
            
               ·atbalsta pieteikuma iesniedzēju apstiprināšanas nosacījumus attiecībā uz rakstiskajām saistībām, kas viņiem jāuzņemas. Attiecībā uz atbalsta pieteikumiem, kas attiecas uz lauksaimniecības produktu piegādi/izplatīšanu, tiek noteiktas papildu rakstiskas saistības, kas jāuzņemas. Tomēr tās attiecas arī uz atbalsta pieteikumiem, kuros apvienota lauksaimniecības produktu piegāde/izplatīšana un izglītojošu pasākumu nodrošināšana. Tāpat kompetento iestāžu iespēja noteikt papildu rakstiskas saistības ir minēta tikai attiecībā uz atbalsta pieteikumiem, kas attiecas uz izglītojošiem pasākumiem. Tomēr tas ir būtiski arī citu atbalsta pieteikumu gadījumā. 
            
            
               2.PIRMS AKTA PIEŅEMŠANAS NOTIKUSĪ APSPRIEŠANĀS
            
            
               Komisija 2021. gada 17. jūnija, 23. septembra un 18. novembra sanāksmē apspriedās ar dalībvalstu ekspertiem Lauksaimniecības tirgu ekspertu grupā, kas nodarbojas ar dzīvnieku izcelsmes produktu nozares jautājumiem.
            
            
               Eiropas Parlamentam un Padomei deleģētā akta projektu Komisija nosūtīja tad, kad tika rīkotas ekspertu grupas sanāksmes.
            
            
               Lai apkopotu iedzīvotāju un ieinteresēto personu viedokļus, deleģētās regulas projekts no 2020. gada 23. oktobra līdz 20. novembrim bija publicēts Eiropas Komisijas portālā “Izsakiet viedokli”. Atsauksmes par to sniedza deviņas ieinteresētās personas. Divas ieinteresētās personas atzinīgi novērtēja grozījumus, savukārt viena persona ierosināja pasākumus attiecībā uz shēmas īstenošanu dalībvalstu līmenī. Piecas ieinteresētās personas aicināja gan atbalsttiesīgajos produktos, gan papildu izglītojošajos pasākumos iekļaut augu izcelsmes alternatīvas piena produktiem. Visbeidzot, viena ieinteresētā persona ierosināja turpmākus pielāgojumus, lai panāktu lielāku efektivitāti, proti, daļu no budžeta atvēlēt mērķa grupām, kurām tas ir īpaši vajadzīgs, un daļu no budžeta atvēlēt izglītības pasākumiem. Minētie pieprasījumi un ierosinājumi pārsniedz šā akta darbības jomu, jo tie attiecas uz noteikumiem par ES skolu apgādes programmas izstrādi, kas izklāstīti Eiropas Parlamenta un Padomes Regulā (ES) Nr. 1308/2013. Tos ņems vērā ietekmes novērtējumā, kas tiks pievienots Komisijas priekšlikumam 2023. gadā pārskatīt ES skolu apgādes programmu saistībā ar stratēģiju “No lauka līdz galdam”. 
            
            
               3.DELEĢĒTĀ AKTA JURIDISKIE ASPEKTI
            
            
               Ar šo deleģēto aktu groza Komisijas Deleģētās regulas (ES) 2017/40 3. pantu par papildu izglītojošiem pasākumiem, 5. pantu par atbalsta piešķiršanas un atbalsta pieteikuma iesniedzēju izraudzīšanās vispārīgajiem nosacījumiem un 6. pantu par atbalsta pieteikuma iesniedzēju apstiprināšanas nosacījumiem.
            
            
               Regulas 3. panta 1. un 2. punktu groza, lai precizētu darbības, ko var veikt saskaņā ar papildu izglītojošiem pasākumiem, un precizētu, ka dalībvalstis nodrošina, ka visi bērni, kas piedalās ES skolu apgādes programmā, var piedalīties šajos pasākumos. 
            
            
               Regulas 5. panta 2. punktu groza, lai atgādinātu par publiskā iepirkuma noteikumu piemērošanu saskaņā ar Direktīvu 2014/24/ES vai valsts noteikumiem atkarībā no robežvērtības, kas noteikta atbalsta pieteikuma iesniedzēju atlasei saskaņā ar ES skolu apgādes programmu. 
            
            
               Regulas 6. pantā prasība glabāt uzskaiti par to izglītības iestāžu vai izglītības pārvaldības iestāžu nosaukumiem un adresēm, kas saņēmušas produktus, un uzskaiti par pārdoto vai piegādāto produktu daudzumiem ir pārcelta no punkta par atbalsta pieteikumiem, kas attiecas tikai uz produktu piegādi/izplatīšanu, uz pirmo punktu, kas attiecas uz visiem atbalsta pieteikuma iesniedzējiem. Kompetento iestāžu iespēja precizēt jebkādas papildu rakstiskas saistības, kas jāuzņemas atbalsta pieteikuma iesniedzējiem, arī ir pārcelta no punkta par atbalsta pieteikumiem, kas attiecas tikai uz papildu izglītojošiem pasākumiem, uz pirmo punktu par visiem atbalsta pretendentiem.
            
            
               KOMISIJAS DELEĢĒTĀ REGULA (ES) …/..
            
            
               (13.12.2021)
            
            
               ar ko Deleģēto regulu (ES) 2017/40 groza attiecībā uz papildu izglītojošiem pasākumiem un atbalsta pieteikumu iesniedzēju izraudzīšanos un apstiprināšanu
            
            
               EIROPAS KOMISIJA,
            
         
         
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007
                  1
               , un jo īpaši tās 24. panta 1. punkta b) un c) apakšpunktu,
            
            
               tā kā:
            
            
               (1)Komisijas Deleģētās regulas (ES) 2017/40
                  2
                3. pantā ir paredzēti nosacījumi par to papildu izglītojošo pasākumu izstrādi un piemērošanu, kuri dalībvalstīm ir jāparedz saskaņā ar Regulas (ES) Nr. 1308/2013 23. panta 10. punktu. Juridiskās noteiktības labad ir lietderīgi noteikt neizsmeļošu to darbību sarakstu, kuras var veikt kā daļu no papildu izglītojošiem pasākumiem skolu apgādes programmas ietvaros, tai skaitā gadījumos, kad netiek pieprasīts Savienības atbalsts. Ir lietderīgi arī precizēt, ka, lai skolu apgādes programma būtu efektīva, dalībvalstīm būtu jānodrošina, ka papildu izglītojošie pasākumi skolām paredzētu augļu un dārzeņu un skolām paredzēta piena izplatīšanas atbalstam sasniedz visus bērnus, kas piedalās skolu apgādes programmā. Šāda prasība neietekmē dalībvalstu izglītības iestādēm piešķirto autonomiju saskaņā ar kompetenču sadalījumu un skolu apgādes programmas īstenošanas stratēģiju attiecīgajās dalībvalstīs. 
            
            
               (2)Deleģētās regulas (ES) 2017/40 5. panta 2. punktā ir noteikti vispārīgi nosacījumi atbalsta pieteikuma iesniedzēju atlasei. Izraugoties atbalsta pieteikuma iesniedzējus, dalībvalstis, darbojoties valsts, reģionālā vai vietējā līmenī, var piemērot Savienības vai valsts publiskā iepirkuma noteikumus. Juridiskās noteiktības labad ir lietderīgi precizēt, ka dalībvalstīm būtu jānodrošina atbilstība piemērojamajiem publiskā iepirkuma noteikumiem.  
            
            
               (3)Deleģētās regulas (ES) 2017/40 6. pantā ir precizēti atbalsta pieteikuma iesniedzēju apstiprināšanas nosacījumi, paredzot rakstiskas saistības, kas ir jāuzņemas pieteikuma iesniedzējiem. Minētā panta 2. punktā ir noteiktas papildu rakstiskas saistības, kas jāuzņemas attiecībā uz atbalsta pieteikumiem, kuri ir saistīti tikai ar produktu piegādi un/vai izplatīšanu. Tomēr šādas saistības ir būtiskas arī tad, ja atbalsta pieteikumos ir apvienota produktu piegāde un/vai izplatīšana un izglītojošu pasākumu nodrošināšana. Minētā panta 3. punkts attiecas uz atbalsta pieteikumiem, kas ir saistīti tikai ar papildu izglītojošiem pasākumiem. Tajā norādīts, ka kompetentās iestādes var noteikt jebkādas papildu rakstiskas saistības, kas jāuzņemas atbalsta pieteikuma iesniedzējiem. Tomēr tas būtu jāattiecina uz visiem atbalsta pieteikuma iesniedzējiem. Tāpēc būtu attiecīgi jāgroza minētās regulas 6. pants. Lai dalībvalstīm dotu pietiekami daudz laika pielāgot atbalsta pieteikuma iesniedzēju apstiprināšanas procedūras, ir lietderīgi paredzēt, ka atbalsta pieteikuma iesniedzēju apstiprināšanas nosacījumu grozījumu piemēro tikai no 2022./2023. mācību gada.
            
            
               (4)Tādēļ būtu attiecīgi jāgroza Deleģētā regula (ES) 2017/40,
            
            
               IR PIEŅĒMUSI ŠO REGULU.
            
            
               1. pants
            
            
               Deleģēto regulu (ES) 2017/40 groza šādi:
            
            
               (1)ar šādiem punktiem aizstāj 3. panta 1. un 2. punktu:
            
            
               “1. Regulas (ES) Nr. 1308/213 23. panta 10. punktā minētie papildu izglītojošie pasākumi atbalsta produktu izplatīšanu un ir tieši saistīti ar skolu apgādes programmas mērķiem, proti, palielināt atsevišķu lauksaimniecības produktu patēriņu un sekmēt veselīgāku uzturu.
            
            
               Pasākumu mērķis ir atjaunot bērnu saikni ar lauksaimniecību un dažādiem Savienības lauksaimniecības produktiem, jo īpaši tiem, kas ražoti viņu reģionā, un izglītot bērnus par saistītiem jautājumiem, tādiem kā veselīgi ēšanas paradumi un to ietekme uz sabiedrības veselību, valsts ieteikumi uztura jomā, vietējas pārtikas ķēdes, bioloģiskā lauksaimniecība, ilgtspējīga pārtikas ražošana un patēriņš un cīņa pret pārtikas izšķērdēšanu, un tie var ietvert šādas darbības: 
            
            
               (a)apmeklējumi lauku saimniecībās, augļu dārzu tīklos, ražotāju organizācijās, piena pārstrādes uzņēmumos, lauksaimnieku tirgos, augļu un dārzeņu šķirošanas un iepakošanas noliktavās, lauksaimniecības muzejos un citas līdzīgas darbības; 
            
            
               (b)skolu sakņu dārzu un augļu dārzu izveide un uzturēšana;
            
            
               (c)pārtikas sagatavošanas, ēdiena gatavošanas un degustācijas nodarbības, darbsemināri, laboratorijas un citas līdzīgas darbības;
            
            
               (d)nodarbības, semināri, konferences, darbsemināri un citas līdzīgas darbības;
            
            
               (e)mācību materiāli, konkursi, spēles, izglītojošas viktorīnas, tematiskās dienas vai nedēļas un citas līdzīgas darbības.
            
            
               Ja papildu izglītojošie pasākumi ietver lauksaimniecības produktus, kas nav Regulas (ES) Nr. 1308/2013 23. panta 3., 4. un 5. punktā minētie produkti, pasākumos paredz šo citu produktu degustāciju.
            
            
               2. Dalībvalstis nodrošina, ka visi bērni, kas piedalās skolu apgādes programmā, var piedalīties papildu izglītojošajos pasākumos. 
            
         
         
            
               Ja izglītības pasākumi, kas ir tieši saistīti ar skolu apgādes programmas mērķiem, izglītības iestādēs ir paredzēti kā daļa no parastās skolu mācību programmas vai citām politikas jomām vai programmām, dalībvalstis var nolemt tos ņemt vērā, piemērojot šā punkta pirmo daļu.
            
            
               Papildu izglītojošos pasākumus var izstrādāt un īstenot valsts, reģionālā, vietējā vai izglītības iestādes līmenī saskaņā ar dalībvalstu kompetenču sadalījumu un skolu apgādes programmas īstenošanas stratēģiju. Dalībvalstis nodrošina, ka izglītības iestādes, kas piedalās programmā, ir pienācīgi informētas par papildu izglītojošo pasākumu sistēmu un pieejamajiem materiāliem un rīkiem.”; 
            
            
               (2)regulas 5. panta 2. punktam pievieno šādu daļu:
            
            
               “Izraugoties atbalsta pieteikuma iesniedzējus, dalībvalstis nodrošina atbilstību piemērojamajiem tiesību aktiem, tai skaitā noteikumiem par publisko iepirkumu.”;
            
            
               (3)regulas 6. pantu aizstāj ar šādu:
            
            
               “6. pants
            
            
               Atbalsta pieteikuma iesniedzēju apstiprināšanas nosacījumi
            
            
               1. Atbalsta pieteikuma iesniedzējus apstiprina tās dalībvalsts kompetentā iestāde, kurā atrodas izglītības iestāde, kam produktus piegādā un/vai izplata. Apstiprinājumu piešķir ar nosacījumu, ka pieteikuma iesniedzēji rakstiski apņemas:
            
            
               (a)nodrošināt, ka saskaņā ar programmu Savienības finansētie produkti tiek darīti pieejami bērniem patēriņam izglītības iestādēs vai iestādēs, par kurām pieteikuma iesniedzēji iesniegs atbalsta pieteikumu;
            
            
               (b)papildu izglītojošiem pasākumiem, uzraudzībai, novērtēšanai un reklāmai piešķirto atbalstu izmantot saskaņā ar skolu apgādes programmas mērķiem un — ja papildu izglītojošie pasākumi attiecas uz veselības un uztura jautājumiem — saskaņā ar valsts ieteikumiem veselības jomā un uztura ieteikumiem attiecīgajai vecuma grupai;
            
            
               (c)ja konstatēts, ka produkti nav izplatīti bērniem vai ka par produktiem nevar pretendēt uz Savienības atbalstu, atmaksāt nepamatoti samaksātu atbalstu par attiecīgajiem daudzumiem;
            
            
               (d)atmaksāt nepamatoti samaksātu atbalstu par papildu izglītojošiem pasākumiem, uzraudzību, novērtēšanu un reklāmas pasākumiem, ja konstatēts, ka šādi pasākumi nav pienācīgi veikti;
            
            
               (e)pēc kompetentās iestādes pieprasījuma darīt tai pieejamus apliecinošus dokumentus;
            
            
               (f)ļaut kompetentajai iestādei veikt jebkādu vajadzīgu pārbaudi, jo īpaši padziļinātu grāmatvedības pārbaudi un preču fizisku pārbaudi;
            
            
               (g)glabāt uzskaiti par to izglītības iestāžu vai izglītības pārvaldības iestāžu nosaukumiem un adresēm, kas saņēmušas viņu produktus, un uzskaiti par konkrēto pārdoto vai piegādāto produktu daudzumiem, ja pieteikuma iesniedzējs nav izglītības iestāde.
            
            
               Kompetentās iestādes pieteikuma iesniedzējiem var noteikt citas rakstiskas apņemšanās.
            
            
               Ja atbalsta pieteikumi attiecas uz darbībām, ko aptver publiskā iepirkuma procedūra, dalībvalstis apstiprinājumu var uzskatīt par piešķirtu, ja publiskā iepirkuma procedūras dalības nosacījumos ir iekļautas pirmajā un otrajā daļā aprakstītās saistības.
            
            
               2. Ja atbalsta pieteikumi ir saistīti tikai ar produktu piegādi un/vai izplatīšanu, 1. punkta b) un d) apakšpunktu nepiemēro. 
            
            
               3. Ja atbalsta pieteikumi ir saistīti tikai ar papildu izglītojošiem pasākumiem, 1. punkta a), c) un g) apakšpunktu nepiemēro.
            
            
               4. Ja atbalsta pieteikumi ir saistīti tikai ar uzraudzības, novērtēšanas un reklāmas pasākumiem, 1. punkta a), c) un g) apakšpunktu nepiemēro.
            
         
         
            
               5. Dalībvalstis par derīgiem var uzskatīt apstiprinājumus, kas saskaņā ar Deleģēto regulu (ES) 2016/247 piešķirti programmā skolu apgādei ar augļiem un dārzeņiem un/vai saskaņā ar Regulu (EK) Nr. 657/2008 piešķirti programmā skolu apgādei ar pienu, ja vien kritēriji un nosacījumi nav mainījušies.”
            
            
               2. pants
            
            
               Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
            
            
               Regulas 1. panta 3. punktu atbalstam piemēro no 2022./2023. mācību gada.
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē, 13.12.2021
            
            
               
                     Komisijas vārdā –
               
               
                     priekšsēdētāja
                     Ursula VON DER LEYEN
               
            
         
         
            
                  
                     (1)
                  
                        OV L 347, 20.12.2013., 671. lpp. 
               
               
                  
                     (2)
                  
                        Komisijas Deleģētā regula (ES) 2017/40 (2016. gada 3. novembris), ar ko Eiropas Parlamenta un Padomes Regulu (ES) Nr. 1308/2013 papildina attiecībā uz Savienības atbalstu izglītības iestāžu apgādei ar augļiem un dārzeņiem, banāniem un pienu un groza Komisijas Deleģēto regulu (ES) Nr. 907/2014 (OV L 5, 10.1.2017., 11. lpp.).